Aldrei hafa fleiri gist á sóttvarnahótelum en nú. Sex hótel, þar af eitt á Egilsstöðum, gegna nú þessu hlutverki og hugsanlega þarf að bæta fleirum við. Hátt í 100 starfsmenn vinna á hótelunum.
Við erum með sex hótel í það heila, í notkun í dag. Fimm þeirra eru hér í Reykjavík og eitt á Egilsstöðum. Og allt er nánast fullt hjá okkur eins og staðan er í dag.
Hvað eru margir samtals á hótelunum? Við erum með yfir 600 gesti hjá okkur. Samt sem áður er það þannig hjá okkur að við eigum 100 herbergi til hér og þar samtals.
Segir Gylfi Þór Þorsteinsson forstöðumaður Farsóttarhúsa. Hann segir að búast megi við að stór hluti gestanna fari af hótelunum á morgun. Þeir koma víðs vegar að.
Náttúrulega frá þessum dökkrauðu löndum; flestir hafa verið að koma undanfarna daga frá Póllandi, en einnig hefur mikið verið að koma frá Spáni.
Hafa einhverntímann verið fleiri á sóttvarnahótelum? Nei, það hafa aldrei verið fleiri hjá okkur og það er í mörg horn að líta þegar það eru svona margir gestir.
Fleiri gestir hljóta að kalla á fleiri starfsmenn. Við erum nokkuð vel sett með starfsmannafjölda þannig að það held ég að sleppi nú. Við erum með hátt í 100 starfsmenn hjá okkur sem að sinna þessu. Það virðist allavegana ætla að sleppa næstu dagana.
Sex hótel í notkun núna - eruð þið komin með einhver fleiri í sigtið? Við erum alltaf með augun opin og alltaf með nokkur backup-plön, eins og sagt er.